CELEX ID: 32010D0475
Publication Date: 2010-08-30

Document:
KOMISIJOS SPRENDIMAS
2010 m. rugpjūčio 30 d.
kuriuo iš dalies keičiamos Sprendimo 2006/594/EB, nustatančio orientacinį įsipareigojimų asignavimų, skirtų konvergencijos tikslui 2007-2013 m. laikotarpiu, paskirstymą pagal valstybes nares, nuostatos dėl papildomų lėšų Čekijai, Lenkijai ir Slovakijai
(pranešta dokumentu Nr. C(2010) 5817)
(2010/475/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. liepos 11 d. Tarybos reglamentą (EB) Nr. 1083/2006, nustatantį bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo bei panaikinantį Reglamentą (EB) Nr. 1260/1999 (1), ypač į jo 18 straipsnio 2 dalį,
kadangi:
(1)
Sprendimu 2006/594/EB (2), iš dalies pakeistu Sprendimu 2007/191/EB (3), Komisija nustatė orientacinį įsipareigojimų asignavimų, skirtų konvergencijos tikslui 2007-2013 m. laikotarpiu, paskirstymą pagal valstybes nares.
(2)
Pagal Reglamento (EB) Nr. 1083/2006 II priedo 10 punktą 2010 m. nustatyta, kad Čekijos, Lenkijos ir Slovakijos kaupiamasis BVP 2007-2009 m. daugiau nei +/- 5 % nukrypo nuo kaupiamojo BVP, numatyto pagal Reglamento (EB) Nr. 1083/2006 9 dalį, įskaitant pasikeitimus, atsiradusius dėl valiutos kurso pokyčių. Todėl 2011-2013 m. laikotarpiu Čekijai, Lenkijai ir Slovakijai skirtos sumos turėtų būti atitinkamai iš dalies pakeistos.
(3)
Vadovaudamasi 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo (4) 16 ir 17 punktais 2010 m. balandžio 16 d. Komisija priėmė komunikatą dėl 2011 m. finansinės programos techninio patikslinimo pagal bendrųjų nacionalinių pajamų pokyčius, įskaitant valstybėms narėms, kurių 2007-2009 m. laikotarpio prognozuotas ir faktinis BVP skyrėsi, iš sanglaudos rėmimo fondų skirtų lėšų sumos patikslinimą (5), kuriuo ji pranešė, kad būtina atlikti teigiamą patikslinimą Čekijai (237 045 801 EUR), Lenkijai (632 392 153) ir Slovakijai (137 711 534 EUR) ir paskirstyti jį lygiomis dalimis 2011, 2012 ir 2013 m.
(4)
Siekiant nustatyti šioms valstybėms narėms skirtas sumas, būtina atsižvelgti į pro rata paskirstymą konvergencijos ir regionų konkurencingumo ir užimtumo tikslams dabartiniu 2007-2013 m. programavimo laikotarpiu kiekvienai susijusiai valstybei narei ir į būtinybę kuo veiksmingiau paskirstyti lėšas šiuo metu įgyvendinamiems projektams. Todėl šiuo sprendimu turėtų būti paskirstyta tik su konvergencijos tikslu susijusi bendrų teigiamų patikslinimų dalis.
(5)
Veiksmingumo sumetimais tikslinga pakeisti Sprendimo 2006/594/EB III priedo 2 lentelės eilutėje „Iš viso“ pateiktas 2007-2010 m. sumas, nes jos neatitinka apie Bulgariją pateiktų duomenų.
(6)
Todėl Sprendimas 2006/594/EB turėtų būti atitinkamai iš dalies pakeistas,
PRIĖMĖ ŠĮ SPRENDIMĄ:
1 straipsnis
Sprendimas 2006/594/EB iš dalies keičiamas taip:
1)
I priedas pakeičiamas šio sprendimo I priedo tekstu.
2)
III priedas pakeičiamas šio sprendimo II priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2010 m. rugpjūčio 30 d.

EuroVoc Classification:
Level 1: 100148
100161
100144
100146
Level 2: 100277
100205
100283
100185
100177
100282
Level 3: 5655
5781
5087
5283
122
929
2106
1005
914
2200
2497
All Descriptors: 202
2543
5138
5844
5859
5860
763